32002R1614
L 244/7
JURNALUL OFÍCIAL AL UNIUNII EUROPENE
REGULAMENTUL (CE) NR. 1614/2002 AL COMISIEI
din 6 septembrie 2002
de modificare a Regulamentului (CE, Euratom) nr. 58/97 al Consiliului privind evoluțiile economice și tehnice și de modificare a Regulamentelor (CE) nr. 2700/98, (CE) nr. 2701/98 și (CE) nr. 2702/98 ale Comisiei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE, Euratom) nr. 58/97 al Consiliului din 20 decembrie 1996 privind statisticile structurale de întreprindere (1), astfel cum a fost modificat prin Regulamentul (CE, Euratom) nr. 410/98 (2), în special articolul 12, punctele (i), (ii), (iii), (vii) și (viii),
întrucât:
(1)
Listele caracteristicilor prevăzute în Regulamentul (CE, Euratom) nr. 58/97, precum și nivelul de defalcare necesar trebuie să fie actualizate periodic pentru satisfacerea nevoilor în schimbare determinate de evoluția economică.
(2)
Prevederile Regulamentului (CE, Euratom) nr. 58/97 privind culegerea și prelucrarea statistică a datelor, prelucrarea și transmiterea rezultatelor trebuie să fie adaptate în funcție de evoluțiile economice și tehnice.
(3)
Adăugarea unor caracteristici importante și eliminarea altor caracteristici, care sunt greu de colectat și costisitoare, poate îmbunătăți echilibrul dintre statisticile sectoriale și în special echilibrul dintre sectoarele industriei și serviciilor.
(4)
De asemenea, este necesar să se adauge definiții noi la Regulamentul (CE) nr. 2700/98 al Comisiei din 17 decembrie 1998 privind definițiile caracteristicilor statisticilor structurale de întreprindere (3) și să se elimine sau să se modifice unele definiții existente în regulamentul respectiv, astfel încât acestea să devină mai relevante pentru activitățile aferente.
(5)
Este de presupus că reducerea nivelului de defalcare a seriilor de clase de mărimi prevăzut în Regulamentul (CE) nr. 2701/98 al Comisiei din 17 decembrie 1998 privind seriile de date care trebuie produse pentru statisticile structurale de întreprindere (4) poate ușura sarcina de răspuns a întreprinderilor și îmbunătăți calitatea statisticilor furnizate.
(6)
Este necesar ca formatul tehnic al datelor privind anii următori prevăzut de Regulamentul (CE) nr. 2702/98 al Comisiei din 17 decembrie 1998 privind formatul tehnic pentru transmiterea statisticilor structurale de întreprindere (5) să fie adaptat pentru facilitarea transmiterii în cauză.
(7)
Regulamentele (CE) nr. 2700/98, (CE) nr. 2701/98 și (CE) nr. 2702/98 trebuie așadar să fie modificate în mod corespunzător.
(8)
Măsurile prevăzute în prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Regulamentul (CE, Euratom) nr. 58/97 se adaptează la evoluțiile economice și tehnice în conformitate cu anexa I la prezentul regulament.
Articolul 2
Anexa la Regulamentul (CE) nr. 2700/98 se modifică în conformitate cu anexa II la prezentul regulament.
Articolul 3
Anexa la Regulamentul (CE) nr. 2701/98 se modifică în conformitate cu anexa III la prezentul regulament.
Articolul 4
Anexa la Regulamentul (CE) nr. 2702/98 se modifică în conformitate cu anexa IV la prezentul regulament.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament se aplică datelor referitoare la anul de referință 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 septembrie 2002.